ΓΡΑΠΤΗ ΕΡΩΤΗΣΗ E-2896/96 υποβολή: Clive Needle (PSE) προς την Επιτροπή (31 Οκτωβρίου 1996)

Θέμα: Διαχείριση και έλεγχος των αλιευτικών μέτρων στη Βόρεια Θάλασσα

Σε απάντηση προς την ερώτηση αριθ. Ε-1641/96 ((ΕΕ C 356, 25.11.1996, 72.)) σχετικά με την αλιεία στη Βόρεια Θάλασσα, η Επιτροπή δήλωσε ότι: «Η Επιτροπή δεν έχει ωστόσο την πρόθεση να απαγορεύσει τελείως αυτό το σημαντικό από οικονομικής άποψης είδος αλιείας και θεωρεί ότι το μέτρο αυτό δεν είναι απαραίτητο εάν υπάρξει καλή διαχείριση και έλεγχος των σχετικών περιοχών αλιείας».

Μπορεί μήπως η Επιτροπή να αναφέρει σήμερα:

1. Με ποιόν τρόπο σκοπεύει να διαχειριστεί και να ελέγξει τη μαζική αλιεία μικροαμμόχελου στο Βόρεια Θάλασσα που παραμένει σε μεγάλο βαθμό αρρύθμιστη;

2. Ποιό είναι το προβλεπόμενο χρονοδιάγραμμα;

3. Έχει υπόψη της η Επιτροπή την πρόσφατη πρόταση της Μικτής Επιτροπής Διατήρησης της Φύσης του Ηνωμένου Βασιλείου σύμφωνα με την οποία το τμήμα της Βόρειας Θάλασσας γνωστό ως «Wee Bankie» πρέπει να κηρυχθεί εκτός των ορίων της βιομηχανικής αλιείας; Με ποιόν τρόπο σκοπεύει να λάβει υπόψη της αυτή την πρόταση;

Απάντηση της κ. Bonino εξ ονόματος της Επιτροπής (13 Δεκεμβρίου 1996)

1. Η αλιεία του αμμόχελου της Βόρειας Θάλασσας υπόκειται σε περιορισμούς ελάχιστων μεγεθών ματιών των διχτυών, σε συνδυασμό με ένα ελάχιστο ποσοστό αμμόχελου στο συνολικό αλίευμα. Λόγω του γεγονότος ότι το αμμόχελο είναι βραχύβιο είδος, το οποίο μπορεί να αναπαράγεται γρήγορα, δεν θεωρήθηκε αναγκαίο μέχρι τώρα να καθορισθούν όρια αλιείας για το είδος αυτό. Η κατάσταση αυτή υπήρχε τουλάχιστον μέχρις ότου να τεθεί σε ισχύ η κοινή αλιευτική πολιτική τον Ιανουάριο του 1983.

Η συμβουλευτική επιτροπή για τη διαχείριση της αλιείας, η οποία είναι η κύρια πηγή επιστημονικών συμβουλών σχετικά με το θέμα αυτό καθώς και για συναφή θέματα, δεν συνέστησε ποτέ τον καθορισμό ορίων αλιείας για το αμμόχελο. Στην πλέον πρόσφατη έκθεσή της (Νοέμβριος 1996), η εν λόγω επιτροπή σημειώνει ότι παρά τις μεγάλες ποσότητες αλιευμάτων αμμόχελου, το απόθεμα φαίνεται να βρίσκεται εντός των ασφαλών βιολογικών ορίων. Η εν λόγω Επιτροπή σημειώνει επίσης ότι τα αλιεύματα αμμόχελου περιέχουν λίγα παρεμπίπτοντα αλιεύματα άλλων ειδών.

Σε απάντηση ενός αιτήματος της Κυβέρνησης του Ηνωμένου Βασιλείου για τη χορήγηση συμβουλών για το εάν είναι αναγκαίο να ληφθούν μέτρα για το κατάλληλο επίπεδο ενός προσωρινού συνολικού επιτρεπόμενου αλιεύματος (TAC) για το αμμόχελο της Βόρειας Θάλασσας, η επιτροπή αυτή σημειώνει ότι ένα προσωρινό TAC θα μπορούσε να ανερχόταν σε 1.100.000 τόνους. Η επιτροπή σημειώνει επίσης ότι χαμηλότερα TAC θα απαιτούσαν αξιόπιστες προβλέψεις ή παρακολούθηση πραγματικού χρόνου όσον αφορά την ανανέωση του είδους, που και τα δύο δεν υφίστανται επί του παρόντος.

Σαφώς, οι τελευταίες συμβουλές της εν λόγω επιτροπής δεν δείχνουν ότι το αμμόχελο της Βόρειας Θάλασσας χρειάζεται οποιαδήποτε ειδικά προστατευτικά μέτρα.

Το πρόβλημα της υπερχωρητικότητας του κοινοτικού στόλου αντιμετωπίζεται μέσω πολυετών προγραμμάτων προσανατολισμού που θέτουν στόχους μείωσης της χωρητικότητας για τους στόλους καθενός από τα κράτη μέλη. Όλα τα αλιευτικά σκάφη του κοινοτικού στόλου, συμπεριλαμβανομένων και εκείνων που αλιεύουν αμμόχελα, εντάσσονται στο πλαίσιο των προγραμμάτων και υπόκεινται σε ποσοστά μείωσης που εξαρτώνται από την κατάσταση των αποθεμάτων που αλιεύουν.

Λόγω του γεγονότος ότι η αλιεία του αμμόχελου ρυθμίζεται με μεγέθη των ματιών των διχτυών καθώς και ποσοστά των αλιευμάτων-στόχων, οι σχετικές μέθοδοι αλιείας υπόκεινται σε έλεγχο και αστυνόμευση. Οι τελευταίες δραστηριότητες υπάγονται σε αρμοδιότητα των κρατών μελών. Η Επιτροπή πρότεινε από το 1987 να εξοπλίσει με δορυφορικά συστήματα εντοπισμού του στίγματος τα σκάφη που αλιεύουν ψάρια που μεταποιούνται σε ιχθυάλευρα και ιχθυέλαια.

2. Επειδή η Επιτροπή δεν διαθέτει ειδικά σχέδια όσον αφορά το αμμόχελο της Βορείας Θάλασσας, δεν προβλέπεται κανένα χρονοδιάγραμμα. Εντούτοις, η εγκατάσταση δορυφορικών συστημάτων εντοπισμού του στίγματος θα επιτρέψει την εξέταση των δυνατοτήτων περιορισμών της αλιείας του αμμόχελου μεσοπρόθεσμα.

3. Η Επιτροπή είναι ενήμερη του θέματος της βιομηχανικής αλιείας σχετικά με την περιοχή Wee Bankie, παρά το γεγονός ότι δεν της υποβλήθηκε πρόταση από την κοινή επιτροπή διατήρησης της φύσης του Ηνωμένου Βασιλείου. Μέχρι σήμερα, η Επιτροπή δεν έλαβε κανένα επίσημο αίτημα από οποιοδήποτε κράτος μέλος, προκειμένου να λάβει μέτρα αναφορικά με το θέμα αυτό. Δεν υπάρχει επί του παρόντος πρόθεση να αντιμετωπιστεί το θέμα αυτό σε κοινοτικό επίπεδο.